SKRIFTLIG FORESPØRGSEL E-0413/02

af Francesco Musotto (PPE-DE) til Kommissionen

(21. februar 2002)

Om: Afbrydelse af internationale busforbindelsers offentlige tjenesteydelser

Den 25. januar 2002 blev en bus tilhørende selskabet SIMET S.p.A., som var i tjeneste på forbindelsen San Giovanni in Fiore-Hamburg standset på tysk område nærmere bestemt i Esslingen af en færdselspolitipatrulje fra Esslingen med henblik på foretagelse af en kontrol.

Efter kontrollen blev der optaget rapport mod SIMET S.p.A. ledsaget af en bødestraf på 525 EUR med den begrundelse, at SIMET ikke var i besiddelse af den fornødne dokumentation (bekræftet kopi af tilladelse nr. 4, køreplan, chaufførturnusplan og fællesskabslicens nr. 965) oversat til tysk, selv om dokumentationen var udfærdiget i overensstemmelse med de i Italien gældende bestemmelser.

SIMET-bussen tilbageholdtes fra kl. 9.00 til kl. 15.45 med alvorlige ulemper til følge for passagererne og blev beordret til at vende tilbage til Italien.

Mener Kommissionen ikke eftersom det italienske transportministerium, som blev anmodet om at gribe ind, meddelte det tyske transportministerium, at SIMET med alle retsvirkninger havde tilladelse til at køre frit, og eftersom patruljen til trods for de nærmere oplysninger fra det tyske transportministerium ikke lod bussen køre videre, idet den holdt fast ved, at den ønskede en tilladelse på tysk at den her beskrevne fremgangsmåde er i strid med forordning (EØF) nr. 684/92(1) om fælles regler for international personbefordring med bus?

(1) EFT L 74 af 20.3.1992, s. 1.

Svar afgivet på Kommissionens vegne af Loyola de Palacio

(5. april 2002)

Den situation, det ærede medlem henviser til, ligger inden for rammerne af international passagertransport med bus, navnlig rutekørsel.

Det er i henhold til EF-forordningen om rutekørsel påkrævet, at køretøjet medfører to dokumenter: tilladelse i henhold til forordning (EØF) nr. 684/92(1) om fastsættelse af fælles bestemmelser for international passagertransport med bus og EF-tilladelse, udstedt i henhold til forordning (EF) nr. 11/98(3).

Forordning (EF) nr. 2121/98(2) fastsætter, at teksten i tilladelse til at udføre rutekørsel mellem medlemsstaterne udfærdiges på det eller de officielle sprog i den medlemsstat, hvor transportvirksomheden er etableret.

Forordning (EF) nr. 11/98 fastsætter endvidere, at teksten i EF-tilladelsen udfærdiges på den eller de officielle sprog i den udstedende medlemsstat.

Det af det ærede parlamentsmedlem nævnte tilfælde vedrører en transportvirksomhed, der er etableret i Italien. I henhold til fællesskabsbestemmelserne, skal derfor både tilladelse til rutekørsel med passagerer med bus mellem medlemsstaterne, og EF-tilladelsen være udfærdiget på italiensk.

Det er i modstrid med fællesskabsret at forlange tilladelse på tysk i dette tilfælde.

Kommissionen har til hensigt at indhente passende oplysninger hos de tyske myndigheder.

(1) Rådets forordning (EØF) nr. 684/92 af 16. marts 1992, EFT L 74 af 20.3.1992, ændret ved Rådets forordning (EF) nr. 11/92 af 11. december 1997, EFT L 4 af 8.1.1998.

(2) Kommissionens forordning (EF) nr. 2121/98 af 2.10.1998 om gennemførelsesbestemmelser til Rådets forordning (EØF) nr. 684/92 og (EF) nr. 12/98 hvad angår transportdokumenter vedrørende personbefordring med bus, EFT L 268 af 3.10.1998.

(3) Rådets forordning (EØF) nr. 684/92 af 16. marts 1992, EFT L 74 af 20.3.1992, ændret ved Rådets forordning (EF) nr. 11/92 af 11. december 1997, EFT L 4 af 8.1.1998.